Virallinen lehti nro C 152 , 18/05/1998 s. 0078



A4-0125/98 Päätöslauselma maailmankaupan ympäristö-, kansanterveys- ja kuluttajansuojanäkökohdista Euroopan parlamentti, joka - ottaa huomioon työjärjestyksensä 90 artiklan 5 kohdan, - ottaa huomioon 22. tammikuuta 1993 kaupasta ja ympäristöstä ((EYVL C 42, 15.2.1993, s. 246.)) antamansa päätöslauselman ja 24. maaliskuuta 1994 antamansa päätöslauselman, johon sisältyy Euroopan parlamentin suositukset komissiolle kauppaa ja ympäristöä koskevaan työohjelmaan liittyvistä neuvotteluista GATT:n kauppaneuvottelutoimikunnassa ((EYVL C 114, 25.4.1994, s. 35.)), - ottaa huomioon 14. marraskuuta 1996 kauppaa ja ympäristöä koskevasta komission tiedonannosta neuvostolle ja Euroopan parlamentille ((EYVL C 362, 2.12.1996, s. 245.)) antamansa päätöslauselman, - ottaa huomioon ympäristö-, terveys- ja kuluttajansuojavaliokunnan mietinnön (A4-0125/98), A. ottaa huomioon, että Singaporessa joulukuussa 1996 kokoontunut Maailman kauppajärjestön (WTO) ministerikonferenssi ei kyennyt saavuttamaan merkittävää edistystä Marrakeshissa huhtikuussa 1994 kokoontuneen kauppa- ja ympäristökomitean (CTE) antamien tehtävien täyttämisessä, B. ottaa huomioon WTO:n kiistojen ratkaisuelimen eri päätösten, erityisesti polttoainestandardeja ja hormoneja koskevien päätösten sekä ratkaistavana olevan katkarapu/kilpikonna -päätöksen valossa, sekä niiden päätösten valossa, jotka eivät vielä ole tulleet riitojenratkaisupaneelin käsittelyyn (esim. jalkarauta-asetus), että WTO:hon liittyen on esitetty suuri joukko oikeudellisia ja poliittisia kysymyksiä, jotka ovat kiireisen poliittisen ratkaisun tarpeessa, C. ottaa huomioon, että CTE on ylempien poliittisten ohjeiden puuttuessa osoittautunut kykenemättömäksi ratkaisemaan näitä oikeudellisia ja poliittisia kysymyksiä, D. ottaa huomioon, että Yhdysvaltain hallitus kannattaa ajatusta, jonka mukaan näitä ongelmia ratkaisemaan on perustettava «vaikutusvaltaisten henkilöiden ryhmä», joka raportoi suoraan WTO:n pääjohtajalle, E. ottaa huomioon, että Genevessä toukokuussa pidettävä WTO:n ministerikonferenssi antaa viimeisen riittävän korkealla tasolla olevan poliittisen tilaisuuden, jossa näiden kysymysten ratkaisua voidaan vauhdittaa ennen vuosituhannen vaihtumista, F. katsoo, että näiden kysymysten ratkaisun siirtäminen mahdolliselle «Uuden vuosituhannen kierrokselle» saattaa aiheuttaa WTO:lle ja ennen kaikkea sen julkiselle kuvalle huomattavaa poliittista vahinkoa ennen tällaisen kierroksen käynnistämistä, G. ottaa lisäksi huomioon, että vakavien globaalien ympäristöongelmien, kuten ilmastonmuutoksen, metsien häviämisen, meriympäristön pilaantumisen ja sisäeritystä häiritsevien kemikaalien kaltaisten kansanterveydellisten riskien, ratkaiseminen ei voi odottaa sitä, että WTO ensin ratkaisee sisäiset ongelmansa, sillä tämä lisäisi jännitteiden syntymistä kauppapolitiikan ja ympäristönsuojelun sekä kansanterveyden suojelun välille, H. ottaa huomioon, että WTO:n sääntöjen nykyinen ja odotettavissa oleva tulkinta vaikuttaa kielteisesti yhteisön lainsäädännön kehittämiseen ympäristön, kansanterveyden, kuluttajasuojan ja eläinten hyvinvoinnin aloilla; 1. Toistaa ja vahvistaa kauppaa ja ympäristöä koskevan kantansa, jonka se on määritellyt jokaisessa tammikuun 1993 jälkeen antamassaan päätöslauselmassa; 2. Toteaa, että WTO:n oikeuskäytäntö erityisesti hormonipäätöksen osalta on huomattavasti selventänyt lukuisia ympäristöön liittyviä oikeudellisia kysymyksiä; vahvistaa kuitenkin käsityksen, että voimassa olevissa säännöksissä kaupankäynnin vapaus asetetaan ekologisesti ja sosiaalisesti kestävää kehitystä edistävien tavoitteiden edelle; 3. Vaatii tämän vuoksi jälleen kerran, että kauppa- ja ympäristökomitean työtä on tehostettava erityisesti monenvälisten ympäristösopimuksien, ympäristömerkkien, muihin kuin tuotteisiin liittyvien prosessi- ja tuotantomenetelmien, avoimuuden ja kotimaassa kiellettyjen tuotteiden osalta ja että komitean työ kauppaan liittyvien tekijänoikeuksien (TRIPS) ympäristönäkökohtien osalta on aloitettava tosimielessä, jotta se voi todella täyttää Marrakeshin kokouksen antamat tehtävät ennen vuosituhannen vaihtumista; 4. Vaatii, että ennalta varautumisen periaate otettaisiin selvästi kansanterveyteen ja kuluttajansuojaan vaikuttavien päätösten peruslähtökohdaksi; 5. Vaatii komissiota esittämään toukokuussa Genevessä pidettäväksi suunnitellussa WTO:n ministerikonferenssissa, että WTO laatisi julkilausuman tai sopimuksen «samanlaisten tuotteiden -periaatteen» soveltamisesta, jotta voitaisiin erottaa toisistaan tuotteet, jotka ovat muutoin identtisiä, mutta joiden tuotannolla tai jalostuksella on erilaiset ympäristövaikutukset; tämä julkilausuma tai sopimus olisi laadittava autojen verokohtelua USA:ssa käsitelleen lautakunnan johtopäätösten pohjalta (ns. «Gaz Guzzlers -päätös»); 6. Korostaa uudelleen vaatimustaan, jonka mukaan CTE:n ja/tai erityisen «vaikutusvaltaisten henkilöiden ryhmän» on tutkittava ei-taloudellisiin poliittisiin tavoitteisiin liittyvien perusperiaatteiden, erityisesti niiden, jotka koskevat ympäristönsuojelua, kansanterveyttä, kulttuurista ja eettistä monimuotoisuutta ja niihin liittyviä arvoja, eläinten hyvinvointi mukaanlukien, täydellistä integroimista WTO:n järjestelmään; 7. Kehottaa ensimmäisenä askelena tähän suuntaan komissiota ja jäsenvaltioita pyrkimään Geneven ministerikonferenssissa WTO-kumppaneidensa kanssa sopimukseen sitovasta julistuksesta tai päätöksestä, tarkoituksena vauhdittaa prosessia poliittisesti; 8. Varoittaa, että jos ministerit eivät saavuta tässä suhteessa minkäänlaista edistystä, parlamentti joutuu harkitsemaan uudelleen suhtautumistaan WTO:hon, erityisesti muiden WTO:lle kuuluvien asioiden neuvotteluvaltuuksien osalta ja jos mahdollinen «Uuden vuosituhannen kierros» käynnistetään; 9. Kehottaa Yhdysvaltain hallintoa mahdollisimman pikaisesti pyytämään uutta fast-track -mandaattia, johon sisältyy erityiset ympäristövaltuudet, jotta nämä neuvottelut voidaan käynnistää mahdollisimman pikaisesti; 10. Pyytää perustamaan puitteet monenvälisten ympäristösopimusten sihteeristöjen toiminnan koordinoimiseksi sekä keskenään että muiden monenvälisen järjestelmän elinten kanssa, erityisesti UNCTADin, UNDP:n, UNEP:n ja WTO:n kanssa; näissä puitteissa olisi myös määritettävä sopivin riitojenratkaisufoorumi; 11. Pyytää uudelleen harkitsemaan «Ympäristön ja kestävän kehityksen neuvoston» perustamista WTO:hon joko rinnakkain yleisen neuvoston kanssa tai sen erityiskokouksena WTO:n mahdollisen institutionaalisen uudistuksen yhteydessä; 12. Kehottaa puhemiestään ryhtymään vuoropuheluun WTO:n pääjohtajan ja komission kanssa tarkoituksena muotoilla muodolliset järjestelyt, joiden avulla parlamentti voi saada täydet tiedot ja olla kautta linjan ajan tasalla siitä, mitä WTO:ssa tapahtuu; 13. Kehottaa puhemiestään välittämään tämän päätöslauselman komissiolle, neuvostolle, Yhdysvaltojen kongressin puhemiehelle, Yhdysvaltojen varapresidentille ja WTO:n pääsihteerille, jota pyydetään toimittamaan se myös kaikille WTO:n jäsenmaille, jotka eivät ole EU:n jäseniä.